Document ID: /roh_data/filtered/fineweb-2-filterrobots_roh.jsonl.gz/38718

Las Ouvras electricas d'Engiadina prevesan da sanar per 14 milliuns francs il tunnel Munt la Schera. Quai è il tunnel che collia l'Engiadina cun Livigno en l'Italia. Previs èsi da sanar l'arvieut sin l'entira lunghezza da 3,5 kilometers – quai per evitar crudada da crappa e glatsch. Sper questas lavurs vegnan er gist renovads ils indrizs tecnics e quels da segirezza.
Planisadas èn las lavurs da sanaziun per la stad e l'atun 2020 e 2021. Durant la stad vegna mintgamai tuttina ad esser pussaivel da traversar il tunnel, fertant che quel sto vegnir serrà dal tut durant l'atun per las lavurs da construcziun.
Il tunnel Munt la Schera è en possess da las Ouvras electricas d'Engiadina per cuntanscher il mir da serra Punt dal Gall. Duvrà vegn il tunnel dentant er sco colliaziun tar il lieu turistic Livigno.
RR novitads 17:00